Lånegaranti fra vækstfonden

***Resume:*** *Notatet giver et overblik over muligheden for at få vækstfonden til at stille garanti for lån for virksomheder, der er påvirket af covid-19-krisen.*

**Baggrund**

For at afbøde konsekvenserne af covid-19 for dansk erhvervsliv, har regeringen som en del af hjælpepakkerne til erhvervslivet besluttet, at vækstfonden skal yde garantier for lån til virksomheder, der oplever en nedgang i deres omsætning på grund af covid-19. Der er konkret tale om to ordninger, hvor den ene gælder for SMV’er med under 250 ansatte og en anden for virksomheder med mere end 250 ansatte. Da det primært er ordningen for SMV’er der er relevant for fiskeriet beskrives denne i det nedenstående.

**Lånegaranti for vækstfonden til små og mellemstore virksomheder**

Vækstfonden kan stille garanti for nye lån og driftskreditter til små og mellemstore virksomheder, der oplever eller forventer et omsætningstab på minimum 30 procent i hele eller dele af perioden fra 1. marts til 30. september 2020. Med lånegarantien stilles en covid-garanti på 70% af hovedstolen, hvilket skal sikre, at virksomheder har bedre muligheder for at optage lån.

*For ordningen gælder:*

* Virksomhedens omsætning må ikke overstige 372 mio. kr. om året og/eller en samlet balance i virksomheden på højst 320 mio. kr.
* Perioden hvor omsætningstabet finder sted skal være på minimum 14 dage.
* Omsætningstabet opgøres ved at sammenligne den periode, hvor virksomhedens omsætning er lavere som følge af covid-19 med samme periode i 2019. I tilfælde hvor denne referenceperiode ikke giver mening vurderer långiver skønsmæssigt virksomhedens omsætningstab.
* Omsætningstabet skal dokumenteres gennem en tro- og love-erklæring.
* Garantien har en løbetid på op til 7 år, der nedskrives lineært.
* Garantien koster 2500 kr. der betales til vækstfonden i stiftelsespræmie.
* Virksomhedens hovedstol må ikke overstige omsætningstabet i den periode, hvor omsætningstabet finder sted. Derudover kan beløbet der stilles garanti for ikke overstige nedenstående beløb:
  + Virksomhedens likviditetsbehov, inkl. investeringsbehov, i perioden fra ansøgningstidspunktet og 18 måneder frem.
  + Det dobbelte af virksomhedens årlige lønudgifter for 2019 eller seneste tilgængelige år, eller, for nye virksomheder, estimatet for lønudgifter for de første to års drift, eller
  + 25 pct. af virksomhedens samlede omsætning i 2019.
* Ordningen kan søges ved at tage ansøger tager kontakt til dennes bank/finansieringsinstitut, hvorefter långiver kan ansøge om en covid-garanti online. Vækstfonden besvarer typisk ansøgningen inden for 48 timer.

Læs mere om mulighederne og betingelser for en lånegaranti fra vækstfonden på disse links:

<https://vf.dk/finansiering/covid-19-garanti-smv/>

<https://vf.dk/media/2168/vilkaar-for-covid-19-garanti-for-smv.pdf>